Ģeoloģiskais dabas piemineklis  **Ātraiskalns**

MK 175. noteikumu piel. Nr. 87

**Detalizēts apraksts**

**Adrese**

Skrundas novadā, Nīkrāces pagastā, dabas liegumā un Natura 2000 teritorijā Ventas un Šķerveļa ieleja.

Ģeogrāfiskās koordinātes E21° 58,791' un N56° 34,933', jeb x375918, y272708 LKS92 sistēmā.

**Ģeogrāfiskais novietojums**

Pieventas zemienē, Ventas senlejas nogāzē, upes kreisajā pamatkrastā.

**Ģeoloģiskie veidojumi**

Augšējā devona Famenas stāva Šķerveļa svītas atsegums. Atseguma austrumu daļā atrodas neliela grava, kurā ir sezonāla ūdenskritumu kaskāde ar kopējo augstumu 1,2 m. Divās vietās, 80 m un 210 m uz A no atseguma R gala kraujas pakājē ir no atseguma nogāzušos lielu smilšakmens un dolomīta blāķu krāvumi.

**Izmēri**

Dabas pieminekļa platība ir 3,96 ha.

**Debits**

Nav attiecināms

**Unikālās vērtības**

Liels atsegums – domājams, otrs lielākais atsegums Latvijā, kur atsedzas atsegumos maz pārstāvēta devona stratigrāfiskā vienība - Šķerveļa svīta.

Dolokrētu slāņkopa, smilšakmeņos sastopamās subaerālās atsegšanās pazīmes.

**Ainaviskuma raksturojums**

Krauju no upes atdala samērā šaura, ar lakstaugiem, bet vietām ar nelieliem kokiem un krūmiem aizaugusi paliene, taču klints ir labi saskatāma no upes un pretējā krasta. Smilšakmeņu un dolomītu klints izceļas uz Ventas un augu valsts fona, būtiski bagātinot ielejas ainavu.

**Stratigrāfija**

Augšējā devona Famenas stāva Šķerveļa svītas Gobdziņu ridas smilšakmeņu un Nīkrāces ridas dolomītu atsegums. Šķerveļa svītas hipostratotips un dabīgās klintīs maz pārstāvētas devona stratigrāfiskās vienības (Šķerveļa svītas Gobdziņu ridas) liels atsegums  - domājams, otrs lielākais šīs svītas dabiskais atsegums Latvijā.

**Uzbūve**

Smalkgraudaini un ļoti smalkgraudaini, gaiši pelēki un iedzelteni smilšakmeņi svītas apakšdaļā pieder Gobdziņu ridai. Ridas apakšdaļā smilšakmeņiem ir masīva, neskaidra vai horizontāla tekstūra, bet augšdaļā – slīpslāņojuma tekstūra ar apmēram 20 cm biezām slīpo slānīšu sērijām. Vairākos intervālos ir izskalojuma – sedimentācijas pārtraukuma virsmas, viena no tām ar slāņu ļoti nelīdzenu kontaktu, ar ķīļveida pazeminājumiem, kurus aizpilda zilgans mālaini aleirītisks materiāls, un ļoti nevienmērīgi izplatītu dolomīta cementu. Dažos slāņos ir sastopamas dolomīta garoziņas, kas izvietotas paralēli slāņojuma virzienam. Gobdziņu ridas smilšakmeņus pārsedz Nīkrāces ridas zilganpelēks vai brūnganpelēks, neregulāri slāņots, kavernozs dolomīts, vietām ar šūnveida tekstūru, ar zilgana mālaina materiāla iekļāvumiem šūnās, kas liecina par dolokrētu veidošanos subaerālos tuksneša apstākļos.

Smilšakmeņu slāņkopa ir uzkrājusies devona Šķerveļa laikposma sākumā seklā jūrā, straumju ietekmē. Sedimentācijas procesi bija vairakkārt pārtraukti, un subaerālos apstākļos ir norisinājušies karsta procesi. Domājams, ka Šķerveļa laikposma vidū uzkrājušies mālaini aleirītiski nogulumi, kas Šķerveļa laikposma beigās subaerālos apstākļos tuksnesī tikuši pakļauti dolokrētu veidošanās procesiem.

**Viela**

Kvarca smilšakmeņi, aleirolīti ar dolomīta un vietām krama cementu; dolomīts, smilšains dolomīts, karbonātiska māla iekļāvumi šūnveida kavernās.

**Procesi**

Mūsdienu ģeoloģiskie procesi galvenokārt izpaužas kā nogāžu procesi, veidojoties akmeņu (blāķu) krāvumiem kraujas pakājē, kā arī gravas erozija atsegumu sienas austrumu galā.

**Citas vērtības**

No slāņkopas atdalījušies cementētu smilšakmeņu un dolomītu blāķi, kas veido akmeņu krāvumus.

Ainavisks tūrisma objekts.

**Stāvoklis**

Viduvējs līdz labam. Atsegumam ir tendence aizaugt, ko sevišķi veicina tā pakājē augošie zālaugi un krūmi, kas netiek nekādā veidā kopti.

**Bojājumi**

Nav novēroti.

**Apdraudējumi**

Ja netiks kopts (zāģēts, pļauts) augājs atseguma pakājē, atsegums ir pakļauts aizaugšanas riskam.

**Dabas aizsardzība**

Teritorijā atrodas Eiropas Savienības aizsargājamais biotops smilšakmens atsegumi (8220).

**Apsaimniekošana**

Teritorijai nav robežzīmju un nav informācijas par šo ģeovietu un citām dabas vērtībām. Saimnieciskā darbība netiek veikta. Ģeovieta ir sasniedzama kājāmgājējiem no Varkaļu mājām, kur tūristiem ir pieejama autostāvvieta, kā arī ūdens tūristiem.

**Piezīmes**

Apraksts un novērtējumi balstīti uz līgumdarba pētījuma ietvaros veiktā apsekojuma un literatūras datiem. Apsekoja Ervīns Lukševičs, 16.09.2014.

**Novērtējumi**

Unikālās vērtības - 4

Ainaviskums - 4

Zinātniskais novērtējums:

Stratigrāfija - 5

Uzbūve - 4

Viela - 4

Procesi - 2

Citas vērtības - 3

Novērtējumu summa - 26

**Robežu izmaiņu pamatojums**

Robežas precizētas atbilstoši faktiskajam nozīmīgāko ģeoloģisko veidojumu izvietojumam dabā - iekļaujot teritorijā gan atsegumus, gan arī līdz 50 platu joslu ap tiem, kā arī pieturoties pie zemes vienību kadastra un meža nogabalu robežām. Izslēgtas teritorijas, kurās neatrodas nozīmīgi dabas veidojumi.

**Ieteikumi aizsardzībai un apsaimniekošanai**

Teritoriju nepieciešams saglabāt gan zinātniskiem ģeoloģiskiem (sedimentoloģiskiem, varbūtējiem paleontoloģiskiem) pētījumiem, gan kā tipisku Šķerveļa svītas un tās Gobdziņu ridas ģeoloģisko griezumu (hipostratotips, nozīme devona stratigrāfijā), gan arī mūsdienu augu sugu un biotopu pētījumiem, un ainaviski vērtīgu dabas veidojumu kopumu. Atsegums ir pievilcīgs un ainaviski iespaidīgs. Tādēļ būtu ierosinājums to padarīt vēl atklātāku. Tam būtu nepieciešams izcirst krūmus un kokus kraujas pakājē. Teritorijai var samērā vienkārši piekļūt no austrumiem, tomēr būtu nepieciešams atjaunot taku no Varkaļu māju teritorijā iekārtotās autostāvvietas līdz atsegumu sienas austrumu galam. Ģeovietā būtu nepieciešams stends ar informāciju.

Unikālās vērtības, 1   2   3   4   5
1- nenozīmīgs,
2- maznozīmīgs,
3- vietāja mēroga nozīmīgs,
4- reģiona mēroga nozīmīgs;
5- LV vai starptautiski nozīmīgs , unikāls

Ainaviskums, 1   2   3   4   5
1- neglīts,
2- ainavā neizpaužas kā pozitīvi vērtējams elements,
3- parasts, nedaudz vairo ainavas vērtīgumu;
4- skaists, glīts, bet ne izcils;
5- izcili krāšņs

Stratigrāfija, 1   2   3   4   5
1- nenozīmīgs sīks,
2- maznozīmīgs vai neizteiksmīgs,
3- parasts raksturīgs konkrētās svītas atsegums,
4- viens no lielākajiem konkrētās svītas atsegumiem, bet nav stratotips ,
5- svītas stratotips vai unikālu fosīliju atradne

Uzbūve, 1   2   3   4   5
1- nav novērojamas nekādas raksturīgas uzbūves detaļas,
2- neizteiksmīgs slāņojums,
3- parasts, raksturīgs slāņojums; raksturīgi reljefa veidojumi
4- kādi retāk sastopami vai īpaši izteikti slāņojuma veidi, plaisainums, ieslēgumi, reljefa veidojumi;
5- īpaši izteiksmīgs vai neparasts slāņojums, reljeefa veidojums, atseguma forma u.c.

Viela, 1   2   3   4   5
1- vieliskais sastāvs nav nosakāms, piemēram, biezā apauguma dēļ,
2- nedroši nosakāmi sastāva ieži, neizteiksmīgi,
3- parasti ieži,
4- savdabīgi, raksturīgi ieži vai minerālu izpausmes;
5- kādas retas vai neparastas minerālu izpausmes; reti sastopami, bet raksturīgi ieži

Procesi, 1   2   3   4   5
1- nekādi īpaši procesi nav novērojami;
2- novērojamas mazaktīvas atsevišķu procesu izpausmes, piemēram virsmas atslāņošanās vai nobiru veidošanās, ūdeņu atslodze,
3- raksturīgi procesi, piem., izskalošana vai avotu erozija;
4- raksturīgi un aktīvi procesi, kas pastāvīgi ietekmē atsevišķas dabas pieminekļa daļas
5- pastāvīgi notiekoši raksturīgi procesi, kas nosaka nepārtraukti mainīgu atseguma veidolu, piemēram, viļņu erozija vai ūdenskrituma izraisīta aktīva erozija

Citas vērtības, 1   2   3   4   5
1- nekā nozīmīga nav,
2- neliels nozīmīgums dzīvajai dabai, kultūrvēsturei, tūrismam;
3- apaugumā atsevišķas retākas sugas vai vietējas nozīmes tūrisma objekts, vai ir vairāki seni iegravējumi;
4- retu sugu atradne, populārs tūrisma objekts, kulta vieta, nozīmīgu teiku vieta utml.;
5- kāds no LV simboliem (piem., Zvārtas iezis vai Skaņaiskalns), vienīgā kādas sugas atradnes vieta, īpaši nozīmīga kulta vieta utml.